52. schôdza NR SR - 9.deň - A. dopoludnia
Dátum: 2026-06-05
Poslanec: Mesterová, Zuzana (PS)
Druh vystúpenia: Vystúpenie v rozprave

Pán predsedajúci. No, nový inštitút správa zabezpečenia záväzku a teda ja dúfam, že pán minister odpovie. Lebo mám, a vzhľadom na čas a chcem čas nechať aj kolegom, budem len veľmi stručná. Mám dve otázky k tomuto novému inštitútu. V skratke, veriteľ môže písomnou zmluvou o správe zabezpečenia záväzku poveriť správcu zabezpečenia, aby vo svojom mene a na účet veriteľa spravoval zabezpečenie existujúcich alebo budúcich pohľadávok veriteľa. Písomnou zmluvou o správe zabezpečenia záväzku. No, zmluva o správe zabezpečenia záväzku má byť síce písomná, ale ja som ju v Občianskom zákonníku, aké má mať náležitosti, nenašla. Ak sa tam nachádza, opravte ma, ja som ju tam nenašla ako špeciálny druh zmluvy. A správca záväzku je tiež osoba, ktorá sa, alebo správca zabezpečenia je tiež nový inštitút osoby, ktorý sa zavádza a toho nespomína ani dôvodová správa. A môže to vykonávať za odplatu, má to vykonávať na základe zmluvy. Ja sa pýtam, kto to je ten správca zabezpečenia? Môže to byť fyzická osoba, právnická osoba, aké kritériá pre túto osobu predpokladá zákonodarca alebo predpokladá navrhovateľ? Kto to môže byť? Môže to byť len fyzická osoba, ktorá dosiahne plnoletosť alebo má mať nejakú odbornú kvalifikáciu, má spĺňať nejaké náležitosti? Kto to je ten správca zabezpečenia? Je to úplne nový inštitút. Jednak nevieme nič o tej zmluve o správe, aké by mala mať kritériá alebo aké by mala mať náležitosti, a kto je osoba správcu zabezpečenia, tiež nič nevieme. Vieme, že má zabezpečovať správu a môže to robiť za odplatu, ale či to má robiť na živnosť, či to má robiť na, neviem, licenciu, na niečo. Ako to bude, pán minister? A toto je len príklad toho, že ako my zavádzame nové inštitúty, ako krátko máme možnosť o nich diskutovať. A práve preto tak často hovoríme o tej skrátenej dobe, ktorú tu na to máme, lebo toto zavediete do života. Toto niekto bude môcť na základe toho konať a teraz som zvedavá, kto tým ľuďom bude odpovedať, že ako si to majú vyložiť, lebo ani dôvodová správa nepozná pojem správca zabezpečenia. Tak kto? Na ministerstvo budú chodiť klopať alebo kto im povie, kto je správca zabezpečenia? A je to vážny inštitút. Je to správa pohľadávok. Je to správa zabezpečenia. Je to správa majetku. Nie je to, neviem, niečo len tak nepodstatné. Má to, má správcovi ten veriteľ zveruje nejakú časť svojho majetku za odplatu. Zároveň navrhovateľ hovorí, že chce týmto zákonníkom zabezpečiť, aby štát čo najmenej zasahoval do zmluvných vzťahov občanov a chce im dať čo najväčšiu vôľu autonómie v rozhodovaní. No len potom to tu tak aj bude vyzerať. Keďže my nemáme základné pojmy ani zadefinované, ani vysvetlené a ako tu už bolo x-krát povedané, ani tu neprebieha informačná kampaň. A môžeme sa baviť o zmene v nájomných vzťahoch, ako sa menia. To len tak, koľko mám, no nemôžeme sa baviť, lebo mám štyri minúty a ešte chcú kolegovia niečo k tomu povedať. Takže asi takto to tu vyzerá, že minister nemá čas. My tu môžeme tak len veľmi útržkovito naznačiť, kde všade sú problémy. A teraz, čo? Sprievodný zákon príde až v septembri, či v októbri sme sa dočítali k tomuto zákonu. Tak čo to tu je za proces? A toto, tento zákon, ako už kolegyňa Plevíková správne včera so mnou súhlasila, je to hmotnoprávna norma. To znamená, že sa týka práv občanov. Normálne reálneho života, vy toto uvediete do života. Zároveň minister hovorí, že sa predpokladá zvýšenie právnej pomoci pre občanov. Kto ju bude robiť? Koho na to pripravujeme? Vedia o tom advokáti? Vedia o tom centrá právnej pomoci? Vedia o tom ľudia, že si majú zabezpečiť zvýšenú právnu pomoc, keď budú chcieť nejakým spôsobom upravovať svoje práva zmluvne? Kto o tom vie? Viete o tom vôbec vy, čo tu sedíte z vládnej koalície? A moja posledná otázka, vie o tom minister? Lebo dôvodová správa má cez 500 strán. A my tu takto akože musím sekundy si odrátavať, aby to tu všetkým vyšlo, aby sa stihli vyjadriť. No, tak len na ilustráciu, že asi ako rokujeme o takto zásadnej zmene a ja očakávam, že niekto na túto otázku odpovie, ako aj na tie mnohé ďalšie, ktoré sme tu mali. Ďakujem pekne.